Pare că politicianul român n-are nimic sfânt. Nu e așa. El trăiește cu o credință veche și de neclintit, și anume că se adresează unor debili mintal. Prostia este valoarea fundamentală din care își trage seva. Prostia e sfântă.

Severin Adrian, condamnat în primă instanță la 3 ani cu executare pentru luare de mită, insul pe care l-am denumit cândva Bursucul Veninos, domnul H2O, dârz luptător la Bruxelles împotriva apei chioare, cel mai marcant, șpagamente vorbind, reprezentant al României în Europa, a produs, dintr-un prezidiu în Palatul Parlamentului, următoarele cugetări:

„Atunci când o lege este încălcată de prea multă lume, înseamnă că legea trebuie schimbată, că nu o să schimbăm poporul...”.

„Ne mirăm că poporul este corupt, că toată lumea încalcă legea. Dacă toți suntem corupți, înseamnă că nimeni nu e corupt. Corupția înseamnă deviere și devierea nu poate fi a majorității sau a unanimității”.

Adică, dacă fură prea mulți, schimbăm legea și încurajăm furtul. Dacă se înmulțesc criminalii, consfințim crima prin lege ca activitate cetățenească. Că doar nu o să schimbăm poporul, nu?...

Individul, fost ministru de Externe și vicepremier, politician greu carevasăzică, desființează fără grețuri exact funcția esențială a unui politician: să încerce, pe riscul propriu, exact asta, să schimbe poporul.

Vreme de 400 de ani, segregarea rasială a fost scrisă în legile Statelor Unite. Oamenii cu pielea închisă la culoare erau tratați mai rău decât animalele. Niște politicieni, un Abraham Lincoln, un Martin Luther King sau Lyndon Johnson au reușit să schimbe, primii doi cu prețul vieții, acest mod de a gândi al poporului american alb, majoritar.

Tot de 400 de ani, chiar mai mult, România trăiește scufundată până la gât în corupție. Ce înseamnă asta, că trebuie să desființăm DNA și să schimbăm numele țării în Romita, mita.ro? Și Severin să primeasă steaua Romitei, în grad de cașcavaler în locul anilor de pușcărie?

Popularul infractor în delir S. Ghiță, după ce s-a contorsionat în fel și chip ca să reiasă că șefa DNA era prietenă cu el, a adus pe piață un mail de la cucuveaua mov, care era, firește, Kovesi, de vreme ce așa zice Ghiță, urmat de două bufnițe gablonț, luate de la Dragonul Roșu, pasămite ca daruri de la dna Kovesi, venită în vizită la el. Bine că S. Ghiță n-a scos vreun sutien, ceva, să spună că șefa DNA l-a uitat la el și că dorește să i-l dea înapoi.

Aidoma lui Severin, S. Ghiță vrea să inducă ideea că șefa DNA e și ea „din zeamă”, fiind amica penalilor, adică a lui: toți suntem corupți.

Un alt campion al manipulării pentru oligofreni revine în forță pe ecrane: T. Băsescu. După Udrea, DNA i-a deranjat și urmașa cea mare, drept care iată cum argumentează un fost șef de stat existența cucuvelei mov: „Ghiță este IT-ist. Îmi este greu să cred că n-a adunat de pe acea adresă mult mai multe mail-uri. Și am auzit declarații chiar în seara asta, că doamna Kovesi transmitea documente din dosar și rechizitorii folosind ori această adresă, ori adresa oficială. Domnul Ghiță nu putea greși, pentru că intră la pușcărie cu asemenea afirmații”.

Ultima frază, o capodoperă, am privit-o minute în șir ca pe Mona Lisa lui da Vinci. Băsescu nu pronunță nici măcar verbul a inventa, a minți, a scorni, el folosește, științific, „a greși”. Adicătelea, Ghiță, fiind IT-ist, construiește un sistem de operare la credibilitate a Laurei Kovesi și nu poate greși nicio linie de program, din cauză de rău de zdup!

Deci, stimați cititori, dați-vă două palme, S. Ghiță are 5 dosare penale, șanse uriașe să intre în pușcărie îndată ce nu mai are imunitate și i-ar fi teamă să greșească în „dezvăluirile” lui despre Kovesi, întrucât pentru asta ar... ar intra în pușcărie!

Nemaipunând la socoteală că, extrapolând logic, toți hoții din țara asta ar trebui să nu mai fure și să nu mai mintă fiindcă e periculos, dom`le, există pârnaie!

Un tablou: grup de politicieni români în dialog cu un cârd de carași, printr-un geam de acvariu.